**Jesús Maraña Marcos**, nado en Sahagún (provincia de León) en 1961 é un xornalista, escritor e tertuliano español. É director do xornal dixital *Infolibre*.

Traxectoria
-----------

### Primeiros anos

Naceu na vila leonesa de Sahagún nunha familia de catro irmáns e tres irmás. Un dos seus irmáns é o xornalista especializado en relacións internacionais e profesor da Universidade Complutense, Felipe Sahagún. Jesús Maraña estudou o bacharelato no instituto de Villalón de Campos e con 16 anos saíu de León para facer o COU en Madrid. Dende entón levou a cabo unha extensa carreira profesional fóra da súa terra.

### Carreira no xornalismo

Licenciado en ciencias da información pola Universidade Complutense de Madrid, iniciou a súa andaina profesional no diario *Informaciones* de Madrid. Na prensa pasou máis tarde a traballar como reporteiro no *Diario Ya*. Colaborou con Televisión Española no programa *Si yo fuera presidente*, e máis tarde no programa *Hora Cero* en Antena 3 con Jesús Hermida. Continuou a súa carreira en distintas revistas e semanarios dende 1985 no Grupo Zeta: foi redactor da revista *Tiempo* e cofundador da revista *Tribuna* en 1988. 

O seu regreso ao xornalismo diario produciuse en 1995 no diario El Mundo como redactor xefe. En 1999 incorporouse a Interviú, sendo nomeado director da publicación. En novembro de 2001 participou na tertulia da emisora Onda Cero *La brújula*. En 2002 asumiu a dirección do conxunto das revistas do Grupo Zeta e dende 2005 fíxose cargo da dirección da revista *Tiempo de Hoy*. En 2005 empezou a participar nas tertulias políticas *Madrid opina*, de Telemadrid. Colaborou nos programas de RTVE *Los desayunos de TVE*, *59 segundos* e *En días como hoy* en Radio Nacional de España. Tamén aparece de maneira habitual nos debates dos programas *La Sexta noche* e *Al rojo vivo.*

Dende 2007 até 2010 ocupou o cargo de subdirector no xornal *Público*, após a partida do seu anterior director, Félix Monteira, ao ser nomeado este secretario de Estado de Comunicación. Maraña foi director de *Público* até que deixou de publicarse o diario na súa edición en papel en 2012. En 2013 fundou o xornal en liña Infolibre, web da que é director.

Obras
-----

* 2015 – *Conversaciones con Luis García Montero.* Ediciones Turpial. ISBN: 9788495157836.
* 2017 – *Al fondo a la izquierda.* Editorial Planeta. ISBN:9788408171157.

Notas
-----

1. 1 2  Felipe Sahagún (17 de outubro de 2014). "Jesús Maraña, un periodista ejemplar".
2. 1 2 3  Infolibre. "Jesús Maraña".
3. 1 2  Asociación de la Prensa de Madrid. "Jesús Maraña Marcos".
4. ↑  "La tertulia: ¿Favorece el último CIS a la estrategia del PSOE de cara a la investidura de Sánchez?".
5. ↑  Prensa RTVE (8 de decembro de 2019). "Aitor Esteban, este lunes 9 de diciembre en 'Los desayunos de TVE'".
6. ↑  La Sexta. "Jesús Maraña, sobre la sociedad vinculada a Moix: "Mantenerla cuesta más que liquidarla"".
7. ↑  Público.es. "Félix Monteira, nuevo secretario de Estado de Comunicación". Arquivado dende o orixinal o 7 de marzo de 2010.
8. ↑  Romero, Juanma (5 de maio de 2015). "García Montero: "Me presento porque hace falta una izquierda clara"".
9. ↑  «Jesús Maraña presenta su libro 'Al fondo a la izquierda' este domingo en Aravaca». *Infolibre*. 31 de outubro de 2017.

|  |  |
| --- | --- |
| Control de autoridades | 
* Wd: Q5930331
* WorldCat
* VIAF: 313417085
* BNE: XX5487542
* BNF: 169423220
* Dialnet: 3480686
* GND: 1160492697
* IMDb: nm3145363
* ISNI: 0000 0004 4472 6217
* LCCN: no2016018878

 |